Kommentar:Skal vi sjanse? 
Ja! 

TV 2 risikerer å treffe helt feil med årets deltagere i «Skal vi danse». 
Men det er også her magien ligger. 

«Skal vi danse»-deltagerne for høsten er klare. 
Katarina Flatland, Stian «Staysman» Thorbjørnsen, Jan Thomas-eks Christopher Mørch Husby og rockestjernen Ida Maria er blant dem som er klare for kjendisdans. 

På lørdag skrev jeg at jeg mente at konseptet nå er såpass gammelt, at det bør tas inn deltagere som ikke nødvendigvis er synonymt med familiekos. 
Etter elleve sesonger er ikke det fremste kravet at programmet trenger deltagere vi vet alt om fra før: 
Det trenger deltagere vi vil vite mer om. 

Det var der genistreken i fjorårets castingrunde lå. 
Og den genistreken er der fremdeles. 
Akkurat da vi trodde vi var ferdige med «Skal vi danse», blir det igjen relevant fordi dansegulvet ble fylt opp av en ny type kjendiser: 
Unge stjerner uten for lang fartstid med forutsigbare trivialiteter bak seg. 

Nettopp fordi TV 2 i fjor hentet inn kjendiser som på sitt vis krasjet med «Skal vi danse»-følelsene våre, oppsto det en motstand som gjorde at showet fikk en ny og etterlengtet energi. 
Det var en nødvendighet at de fulgte samme mal i år: 
Uten de overraskende deltagerne vil «Skal vi danse» ha kjedet oss i hjel og rent ut i den lineære TV-verdenens intetsigende elv. 

Og det skal sies: 
I år har TV 2 virkelig tatt sjansen. 

Mer enn i fjor. 
Det står nok av verpesyke A- og B-kjendiser som med glede ville sagt ja til en høst på dansegulvet. 
De folkekjære kjendisene er nok valgt bort en av en grunn – ikke fordi tanken ikke er tenkt. 
For i norsk sammenheng har kjendisreality blitt dørgende kjedelig nettopp fordi man har resirkulert de samme kjendisene i absolutt alle konsept. 

Nå overrasker TV 2: 
De tør å sende folk ut på dansegulvet, uten at de har modnet seg slappe og kjedelige under underholdningsverdenens ubarmhjertige kjendissol. 

Tidligere Berserk-farer og den rebelske hurragutten Samuel Massie og Jan Thomas-eks Christopher Mørch Husby er de to jeg tror TV 2 treffer best med. 
De kommer til å engasjere oss. 

Det samme gjelder Stian «Staysman» Thorbjørnsen. 
Katarina Flatland og Gunvor Hals er krystallklare sikkerstikk man skal være relativt surmaga for å irritere seg over. 

Rockestjernen Ida Maria bryter forventningene og tilfører programmet noe nytt: 
Veien fra et narkobefengt rockn`n`roll-liv til «Skal vi danse» er langt fra en selvfølgelighet. 
Man kan mene hva man vil om valget hun har tatt, men det er en god jobb å få henne med. 

LES OGSÅ: 
Ida Maria: 
– Alkoholen smeltet bort galskapen (krever innlogging) 

Det mangler derimot en åpenbar kjendis her: Wow-kjendisen. 
I fjor wow-et vi oss nesten målløse da fotballfrue Caroline Berg-Eriksen kom ut på dansegulvet sammen med kjendiser som Linnéa Myhre. 
Det er mange gode med i år, men de store trash-tv-følelsene våre blir ikke satt i høyspenn. 
Det blir litt for ukjent. 

Det kunne man forandret ved for eksempel å ha fått med Janne Tyldum eller politikere som Per Sandberg. 

Og det er mulig at castingbyrået også har slått feil på enkelte av deltagerne: 
Mange kan risikere å kjede oss. 
Det er en lang vei fra «likes» på Instagram til ekte skjermkjærlighet i de tusen hjem. 

Men det er uansett langt bedre enn å caste et søvndyssende A-kjendissirkus, som hovedkonkurrenten «Stjernekamp» fort kan falle i. 

Det blir spennende å se hvordan «Skal vi danse» utvikler seg til høsten. 
Og akkurat her ligger grunnen til at dette på sitt vis er en god cast: 
Et konsept som «Skal vi danse» må tørre å sjanse for å ha livets rett etter elleve sesonger. 

Det har TV 2 gjort. 
Jeg skal i alle fall følge med. 

(PS: 
Casten er hentet inn av Raggamuffin Casting og godkjent av produksjonsselskapet Monster og kanalen TV 2. 
Jeg gjør oppmerksom på at jeg kjenner produsent Gry Elise Jacobsen.) 
